
A szétválasztó pont és a fenntarthatóság kapcsolata a termelésben

Kulcsszavak: fenntarthatóság;készletmodell;szétválasztó pont;gyártásközi készlet;költségek
A dolgozat a fenntarthatósági szempontok és a gyártási folyamatok kapcsolódási pontjait vizsgálja, különös tekintettel a szétválasztó pont jelentőségére, amely a gyártás és az ellátási láncban a fenntartható működés egyik kulcsfontosságú elemévé válhat. A kutatás során létrehoztunk egy olyan modellt, amely elősegíti a termelési folyamatok vizsgálatát, különösen a fenntarthatósági szempontok tekintetében.
Az egylépéses gyártási modell továbbfejlesztésével készítettük el a kétlépéses gyártási modellt, melynek lényege, hogy a gyártási folyamatokat két szakaszra bontjuk, amelyek között félkésztermékek tárolása történik, ezzel növelve a folyamat rugalmasságát. A kutatás során feltételeztük, hogy a szétválasztó pont beiktatása a gyártásba jobb előrejelzési pontosságot tesz lehetővé, mivel a gyártástervezés a csomagolási fázishoz közelebb kerül, így a tényleges keresleti igények időben közelebb állnak a gyártási folyamat indításához. A pontosabb előrejelzés lehetővé teheti, hogy a készletezésből származó veszteségeket minimalizáljuk, hiszen a termékek lejárati ideje alatt kisebb mennyiségű termék halmozódik fel feleslegesen, és kevesebb lesz a megsemmisítésre szoruló árucikk. A fenntarthatósági szempontokat tovább erősíti, hogy a többlépéses gyártásban kisebb mennyiségű csomagolóanyagra lehet szükség, és csökkenthető az energiafelhasználás is. A kutatás alapján a kétlépéses gyártási folyamat nemcsak gazdasági, hanem környezetvédelmi szempontokból is előnyösebb lehet. Részletes költségelemzést készítettünk mindkét modell esetében, figyelembe véve például a készlettartási és a teljes áron el nem adható termékek kezeléséből fakadó költségeket, amelyek elemzése lehetőséget adott a két eset összehasonlítására.
Összességében a kutatás eredményei alapján a többlépéses gyártási folyamat mind gazdaságilag, mind fenntarthatósági szempontból alternatívát jelenthet a vállalatok számára. A fentebb megfogalmazott továbbfejlesztési irányokba érdemes lehet előrelépést tenni, amellyel még pontosabb képet lehet formálni a szétválasztó pont és a fenntarthatósági tényezők kapcsolatát illetően. Végül fontosnak tartjuk kiemelni azt, hogy a kifejlesztett szimulációs modell alapvetően kísérletezésre alkalmas, jelen formájában nem célja a folyamat paramétereinek optimalizálása. Dolgozatunk értéke a kísérletezésre alkalmas modell megalkotása, amit egyébként a jövőben akár optimalizálási elvek tesztelésére, a folyamatoptimalizálás támogatására is fel lehet használni.



